“বিহারী পরিচয়টাই লজ্জার…,” ভোটের আগে বিরাট মন্তব্য নীতীশের

ওয়েব ডেস্ক: শিয়রে বিহারের বিধানসভা নির্বাচন (Bihar Assembly Election)। তার আগেই বিরাট মন্তব্য করলেন সে রাজ্যের বিদায়ী মুখ্যমন্ত্রী নীতীশ কুমার (Nitish Kumar)। শনিবার তিনি এক ভিডিও বার্তায় বিহারবাসীর উদ্দেশে বেশ কিছু বার্তা দেন। ভিডিওবার্তায় জনতা দল ইউনাইটেডের (JDU) নেতা বলেন, ২০০৫ সালে প্রথমবার মুখ্যমন্ত্রী হওয়ার সময় বিহারীর পরিচয়টাই ছিল অপমানের বিষয়, কিন্তু আর আজ তা সম্মানের প্রতীক।

ভিডিও বার্তায় নীতীশ কুমার আরও বলেন, “আমার প্রিয় ভাই-বোনেরা, ২০০৫ সাল থেকে আপনারা আমাকে সেবা করার সুযোগ দিয়েছেন। তখন বিহারের অবস্থা এমন ছিল যে, বিহারীর পরিচয় লজ্জার কারণ হয়ে দাঁড়িয়েছিল। সেই অবস্থা বদলাতে আমরা দিন-রাত পরিশ্রম করেছি, নিষ্ঠার সঙ্গে রাজ্যের উন্নয়নে কাজ করেছি।”

আরও পড়ুন: ১ কোটি সরকারি চাকরির প্রতিশ্রুতি NDA-র, কী করবে INDIA?

বর্তমানে বিজেপি (BJP) নেতৃত্বাধীন এনডিএ (NDA) জোটের অংশ হিসেবে সরকার পরিচালনা করছেন নীতীশ কুমার। ভিডিও বার্তায় তিনি দাবি করেন, তার সরকারের সময় বিহারে শিক্ষা, স্বাস্থ্য, সড়ক, বিদ্যুৎ, পানীয় জল, কৃষি এবং যুবদের কর্মসংস্থানে উল্লেখযোগ্য উন্নতি ঘটেছে। পাশাপাশি এই ভিডিওতে মহিলাদের ক্ষমতায়নের প্রসঙ্গও তোলেন তিনি। বলেন, “আগের সরকার নারীদের জন্য কিছুই করেনি। কিন্তু আমরা মহিলাদের এতটা শক্তিশালী করেছি যে, তাঁরা এখন স্বনির্ভর, নিজের পরিবারের ও সন্তানদের জন্য নিজেরাই সিদ্ধান্ত নিতে পারেন।”

সমাজের সব শ্রেণির জন্যই কাজ করার দাবি জানিয়ে মুখ্যমন্ত্রী বলেন, “আমরা হিন্দু, মুসলিম, উচ্চবর্ণ, অনগ্রসর, দলিত কিংবা মহাদলিত, কারও পার্থক্য করিনি। সবার জন্য কাজ করেছি। নিজের পরিবারের জন্য কোনওদিন কিছু করিনি।”

प्रिय प्रदेशवासियो,

आइए मिलकर बनाएं नया बिहार।@NitishKumar #Bihar #NitishKumar #JDU #JanataDalUnited #25Se30FirSeNitish pic.twitter.com/XxTqqVaWTp

— Janata Dal (United) (@Jduonline) November 1, 2025

উল্লেখ্য, ২৪৩ সদস্যের বিহার বিধানসভা নির্বাচনের ভোটগ্রহণ দুই দফায় হবে। প্রথম দফায় ৬ নভেম্বর এবং দ্বিতীয় দফায় ১১ নভেম্বর হবে ভোটগ্রহণ। ভোট গণনা হবে ১৪ নভেম্বর।